Siunnersuummut oqaaseqaatit

**Oqaaseqaatit nalinginnaasut**

**1. Aallaqqaasiut**

Kattuffiit nunani assigiinngitsuneersut akileraarutinik akitsuutinillu akiliisussaatinneqannginnissaannik aamma akileraartarnermi akitsuusiisarnermilu inatsisit malillugit pisussaaffinnik allanik akiliisussaatinneqannginnissaannik akuersinissamut tunngavissaq 2023-mi aningaasanut inatsimmi oqaasertaliussanut ilaavoq. Tunngavissaq taanna inatsisissatut siunnersuut una aqqutigalugu akileraartarnermi inatsisinut nalinginnaasunut ilanngunneqarpoq.

Inatsisini atuuttuni allassimasut aamma Naalakkersuisut paasissutissiisussaatitaanermik nalunaaruteqartussaatitaanermillu il.il. aalajangersaanissamut piginnaatinneqarnerisa arlalitsigut erseqqissarneqarnissaat kiisalu Naalakkersuisut naatsorsueqqissaarnissami il.il. atugassanik nalunaaruteqartussaatitaanernik nutaanik peqqusinissamut nutaamik piginnaatinneqarnissaat siunnersuutigineqarput.

Kiisalu inatsit, Aningaasarsianit akileraarutit pillugit Inatsisartut inatsisaanni allannguutit uuma ilutigisaanik UKA 2023/ xx-imut siunnersuutikkut saqqummmiunneqartut malitsigi­saannik aaqqiivigineqarlunilu ilaneqarpoq.

Siunnersuutip taakku saniatigut imaraa, pisassarisat piffissami naatsorsuiffiusumi erniaat 100 kr.-iuppata ikinneruppataluunniit akileraaruseriffiup ernialersuinnginnissamut tunngavissaatut siunnersuut. Immikkullu ittumik pisoqartillugu akileraaruseriffik ernialersuinermik unitsitsinissamut kiisalu suliap suliarineqarnerani annertuumik kukkusoqarsimatillugu pisassarisanut ernialiunneqartunik tamakkiisumik ilaannakuusumilluunniit isumakkeerinissamut tunngavissaqalissaaq.

**2. Siunnersuutip imarisai pingaarnerit**

2.1. Kattuffiit nunani assigiinngitsuneersut akiliisussaatinneqannginnissaat

Naalagaaffiit aallartitaat, konsulit il.il. nunami aallartitaaffimminni assigiinngitsutigut immikkut pisinnaatitaaffeqartarput eqqartuussisulersuunneqarsinnaasaratillu, matumani aamma akileraartussaatitaasaratik. Tamanna naalagaaffiit aallartitaat pillugit naalagaaffiit Wienimi isumaqatigiissutaanni aamma konsuleqarfiit pillugit naalagaaffiit Wienimi isumaqatigiissutaanni allaqqavoq. Kalaallit Nunaata Bruxellesimi aallartitaasa Bruxellesimi akileraartussaatinneqa­ratik Kalaallit Nunaannut akileraartussaanerminnik attassiinnarnerat assersuutissaavoq.

Issittumut tunngasut, pingaartumillu Kalaallit Nunaata soqutigineqarnerulernerisa kingunerisaanik aamma ilimagineqarsinnaavoq kattuffiit suliffeqarfiillu nunani assigiinngitsuneersut Kalaallit Nunaanni immikkoortortaqarfeqalernissaminnik soqutiginninnerulersut. Tamanna ilaatigut EU-p Kalaallit Nunaanni allaffeqalerniarnerata takutippaa.

Nunat allat aallartitaasa akileraartussaatinneqannginnissaat Nunatsinni akileraartarnermi inatsisini periarfissaavoq, tassa naalagaaffiit Wienimi isumaqatigiissutaanni allaqqasut assigalugit. Maleruagassat atuuttut, kattuffiit allat nunani assigiinngitsuneersut tassunga assingusumik akileraartussaannginnissaat pillugu piginnaatitsissummik imaqanngillat. Tassa imaappoq kattuffiit nunani assigiinngitsuneersut naalagaaffimmut nunamulluunniit sinniisuunngit­sut, kattuffiulli nunami allamiittup il.il. ataani immikkoortortaasut allaffiusulluunniit, nunartik sinnerlugu konsulitut assigisaatulluunniit maaniittutuut akileraartarnikkut akitsuusiisarnikkul­lu piginnaatitaaffeqanngillat.

Nunat allat kattuffinnik il.il. nunani assigiinngitsuneersunik akileraartarneq eqqarsaatigalugu, naalagaaffiit Wienimi isumaqatigiissutaat malillugu, naalagaaffiit aallartitaqarfiisa aallartitaa­salu pineqarnerattuulli atugassaqartitsisarnerat immikkullu piginnaatitaaffeqartitsisarnerat nalinginnaasuuvoq. Taamatut immikkut piginnaatitaaffiit danskit naalagaaffiata inatsit, lov nr. 567 af 30. november 1983, lov om rettigheder og immuniteter for internationale organisationer (kattuffiit nunani assigiinngitsuneersut piginnaatitaaffii eqqartuussisulersuunneqarsinnaannginnerilu pillugit inatsit) malillugu akuersissutigisinnaavai.

Akileraartarneq akitsuusiisarnerlu Namminersorlutik Oqartussat kisimillutik suliassaraat. Inuiaat akornanni isumaqatigiissutini akileraartarnerup iluani taamatut ileqqoqartoqartillugu immikkut piginnaatitaaffiliisinnaanermut periarfissamik ilanngussinissaq Naalakkersuisut siunnersuutimikkut kissaatigaat.

Siunertarineqarpoq kattuffiit nunani assigiinngitsuneersut Kalaallit Nunaanni immikkoortortaqalersut, konsuleqarfinni aallartitanut sulisunullu allanut nunartik sinnerlugu aallartitaasunut atugassarititaasut assinginik neqeroorfigineqarsinnaanissaat. Taamaammat siunnersuutaavoq Akileraaruserinermik ingerlatsineq pillugu Inatsisartut inatsisaanni piginnaatitsissummik, akileraartarnermut akitsuusiisarnermullu tamarmut atuuttumik ilanngussisoqarnissaa. Akileraaruserinermik ingerlatsineq pillugu inatsimmi inissinneqarneranut pissutaavoq inatsisip akileraartarnermut akitsuusiisarnermullu tunngasunut tamanut atuuttuunera.

Akileraarutinik akitsuutinillu akiliisussaannginnissap saniatigut siunnersuutip imaraa pisussaaffinnik akileraartarnermi akitsuusiisarnermilu inatsisini allassimasunik, aningaasanik tunniussinermi akileraarutinik unerartitsisussaanermik, akileraaruseriffimmut qinnuteqaatinik nassiussisarnissamik, nammineerluni nalunaarsuinissamik, nalunaaruteqartarnissamik paasissutissanilluunniit tunniussinissamik il.il. pisussaaffiliinnginnissaq.

2.2. Paasissutissiisussaanerit nalunaaruteqartussaanerillu pillugit maleruagassat ilaneqarneri

Inatsimmi kapitali 6-ip, paasissutissanik nalunaarutiginnittarnermut tunngasup oqaasertaasa arlalitsigut allanngortinneqarnissaat erseqqissarneqarnissaallu siunnersuutaavoq. Paasissutissiisussaanerit nalunaaruteqartussaanerillu ilaneqarnissaat siunertarineqarpoq, tamakkumi maleruagassanik nutaanik ukiuni arlaqalersuni ingerlaavartumik ilaartorneqarnikuummata. Tamakkununnga tunngasut ilutigisaanik siunissami maleruagassanik nutaanik ilaartorneqartariaqartarnissaat naatsorsuutigineqassaaq, tassa Kalaallit Nunaata nunat assigiinngitsut akileraartarneq pillugu paasissutissanik paarlaateqatigiittarnissaq pillugu isumaqatigiissuteqarfiginikuummagit.

Tamanna tunngavigalugu siunnersuutigineqarpoq piginnaatitsissutit pillugit maleruagassat assigiinngitsut maanna atuuttut Naalakkersuisunut nalinginnaasumik piginnaatitsissutitut male­ruagassamut ataatsimut katersorneqarnissaat, ilutigisaanillu taanna paasissutissiisussaatitaasu­nik nalunaaruteqartussaatitaasunillu tamanik, inatsisip kapitali 6-iani maanna pineqartunik ilaneqassasoq.

Inatsimmi § 33-mut innersuussinerit nutarterlugillu ilaneqarnerisigut siunnersuutaavoq erseq­qissarneqassasoq Naalakkersuisut akileraaruseriffimmut paasissutissanik tunniussisarneq pillugu maleruagassanik erseqqinnerusunik aalajangersaasinnaasut, matumani ilanngullugu paasissutissiisussaatitaasut nalunaaruteqartussaatitaasullu assigiinngitsut paasissutissiisarnissaannut piumasaqaatinik qasukkaasinnaaneq.

Qaammatikkaartumik nalunaaruteqartarnissat pillugit maleruagassanik aalajangersaanissamut piginnaatitsissut oqaasertamik allannguinikkut ilaneqarpoq.

Maleruagassap nalinginnaasup Naalakkersuisut paasissutissiisussaatitaanerit nalunaaruteqartussaatitaanerillu, inatsisip kapitali 6-iani aalajangersagaareersut pillugit pisussaaffinnik nutaanik annertunerusunilluunniit aalajangersaasinnaanerannik periarfissiinngilaq.

Paasissutissiisussaatitaanerit nalunaaruteqartussaatitaanerillu maanna atuuttut qanoq iliorluni akileraaruseriffimmut tunniunneqartarnissaat pillugu maleruagassanik erseqqinnerusunik aalajangersaanissamut piginnaatitsissut atuuttoq periarfisseereerpoq. Matumani pineqarputtaaq paasissutissiisussaatitaasut nalunaaruteqartussaatitaasullu, tassa imaappoq sulisitsisut, pisortat oqartussaasut il.il., digitaliusumik nalunaaruteqartarnissaat pillugu maleruagassat. Piginnaatit­sissutip paasissutissiisussaatitaasunut nalunaaruteqartussaatitaasunullu tamanut atuuttuunera ilassuteqarnikkut erseqqissarneqarpoq.

Kapitali 6-imi allannguutitigut pisariillisaanissaq siunertaavoq, tassa kapitalimi aalajangersakkat siunissamut piareernerisa saniatigut aammattaaq atuaruminarnerulerlutillu paasiuminarnerulernissaat, Kalaallimmi Nunaata akileraartarnermut tunngasut pillugit paasissutissanik nunanut assigiinngitsunut, aamma Danmarkimut paarlaateqateqartarnerata kingunerisaanik inatsisit siunissami allanngortarnissaat naatsorsuutigineqarmat.

Kapitali 6-ip ilaneqarnera malitseqartillugu tamatumunnga tunngasut pillugit nalunaarut nutarterneqartussaavoq; taanna tassaavoq Aningaasarsianit akileraarutit pillugit paasissutissanik nalunaaruteqartarneq pillugu Namminersorlutik Oqartussat nalunaarutaat nr. 8, 18. juni 2010-meersoq.

Paasissutissiisussaatitaanerup atuuttup allannguallatsinneqarnissaa aamma siunnersuutaavoq, tassa sulisartup Kalaallit Nunaannut akileraartussaanera kipippat sulisitsisup, ukiup ingerlane­rani aningaasarsiaasimasut akileraarutillu A-t unerartinneqarsimasut pillugit paasissutissanik nassiussinissaa akileraaruseriffimmit qinnutigineqarsinnaalersillugu. Maleruagassaq maanna atuuttoq sulisitsisup ukiumoortumik januarip qaammataata naannginnerani nalunaaruteqartus­saatitaaneranut tapertaavoq. § 31 malillugu paasissutissiisussaatitaanerup soraarnerussutisiaqarnissamut inuunermullu sillimmasiinermut aaqqissuussinernut akiliutit kiisalu taakku akileraarutaat A-t unerartinneqarsimasut pillugit paasissutissanik ilaneqarnissaa siunnersuutaa­voq.

Akileraaruseriffiup il.il. inatsisit atuuttut malillugit taamatut qinnuiginnittarnissaasa ikittuinnaasarnissaat ilimagineqarpoq. Taamaammat paasissutissanik pineqartunik ilanngussinerup paasissutissiisussaatitaasunut akileraaruseriffimmulluunniit allaffissornikkut malunnaatilimmik suliakkersuutaanissaa ilimagineqanngilaq.

2.3. Akileraarutit agguaanneqartarnerat pillugu maleruagassat ilaneqarnerat naleqqussarneqarnerallu

Selskabit Erngup nukingata nukissiornermut atorneqartarnera pillugu Inatsisartut inatsisaat naapertorlugu akuersissummik pigisaqartut aningaasarsianit akileraarutaasa iluanaarutisianillu akileraarutaasa Nunatta karsianit pisassarineqarnerat erseqqissarneqassasoq siunnersuutaavoq. Tamatuma selskabinut aatsitassat pillugit inatsit naapertorlugu akuersissummik peqartunut atuuttup assigaa.

Tulliatut siunnersuutaavoq ernianit akileraarutit, Aningaasarsianit akileraarutit pillugit Inat­sisartut inatsisaata allanngortinneqarnissaanik siunnersuummi siunnersuutigineqartutuut Nunatta karsianit, kommunimit akileraarfiusumit kommuninillu agguarneqarnissaat.

2.4. Iluanaarutisianit akileraarutinik il.il. utertitsinissamut piffissaliussat pillugit maleruagassat

Selskabit inuillu nunami Kalaallit Nunaata marloriaammik akileraannginnissaq pillugu isumaqatigiissuteqarfigisaani angerlarsimaffeqartut iluanaarutisiaminnit akileraarutinik, selskab­imit Kalaallit Nunaanni angerlarsimaffeqartumit iluanaarutisiat tunniunneqarneranni unerartinneqartunik utertitsiffigineqarnissamut periarfissaqarsinnaapput. Aningaasarsianit akileraarutit pillugit Inatsisartut inatsisaanni allannguutit kingunerisinnaavaat iluanaarutisianit akileraarutinik utertitsisarnerit amerleriarnissaat, tassa qinnuteqaatit utertitallu aningaasartaasa amerlinerisigut.

Taamaattumik siunnersuutigineqarpoq akileraaruseriffiup iluanaarutisianit akileraarutinik kiisalu royaltynik erniallu akileraarutaannik utertitsivigineqarnissamik qinnuteqaatinik suliaqar­tarnerata sivisunerusumik piffissalerneqarnissaa atuutilersinneqassasoq.

Maleruagassat atuuttut malillugit akileraaruseriffiup qaammammi qinnuteqaammik tigusaqarnerminiit, tak. inatsimmi § 44, kingusinnerpaamik qaammatip tulliata naanerani utertitassanik tunniussinissaa pissaaq. Piffissaliussaq qaangerneqarpat qaammatit aallartinneri tamaasa 1 procentimik ernialersuisoqassaaq. Akileraaruseriffiup qinnuteqaammut tunngaviusoq misissorsinnaanngippagu, tamannalu utertitsivigineqarnissamik qinnuteqartumut tunngasunik pissuteqarpat piffissaliussaq kipitinneqassaaq.

Maleruagassat maanna atuuttut akileraaruseriffiup utertitsivigineqarnissamik qinnuteqaatinik suliaqarnissaanut sivikitsuinnarmik piffissaliipput. Akileraaruseriffiup suliassanik suliaqarnissamut, matumani aamma piginnittuuneq il.il. pillugit paasissutissanik pissarsiniarnermut naammattumik piffissaqarnissaa qulakkeerniarlugu siunnersuutaavoq, akileraaruseriffik iluanaarutisianit akileraarutinik, royaltymut akileraarutinik erniallu akileraarutaannik utertitsinissamik qinnuteqaatinik suliaqarnissamut sivikinnerpaamik qaammatinik 6-inik piffissaqassa­soq.

Siunnersuutaavortaaq akileraaruseriffik tunniussinissamini qularnaveqqusiissummik piumasa­qarnissamut piginnaatinneqassasoq. Tamannali taamaallaat atuutissaaq iluanaarutisianit akile­raarutinik utertitsivigineqarnissamik piumasaqarneq isumaqatigiinngissutigineqarpat, suliarlu Akileraarusiinernik aalajangiisartunit eqqartuussivinnilluunniit suliarineqarpat.

2.5. Ernialersuinermu tunngavissamik annertusisitsineq

Siunnersuutaavoq akileraaruseriffik ernialersuinermik unitsitsinissamut aammalu akileraarutinut akiitsunut ernialiunneqareersimasunik maannamornit pisartunit amerlanerusuni utertitsinissamut piginnaatinneqassasoq. Allaannguut akileraartartunut amerlanngitsunut, akileraarutinut akiitsuminnut kukkusumik ernialersuiffigineqarsimasunut pingaaruteqartussatut nalilerne­qarpoq. Kiisalu ernialiussat aningaasartakitsut ikilinissaat akileraaruseriffiup allaffissorneranik oqinnerulersitsissaaq.

**3. Pisortanut aningaasatigut allaffissornikkullu sunniutissai**

Kattuffiit nunani assigiinngitsuneersut akileraartarnikkut akitsuusiisarnikkullu pisussaaffeqan­nginnissaannik akuersisarnissamut tunngavissamik ilanngussinissaq pillugu siunnersuut ani­ ngaasatigut annertuumik sunniuteqassangatinneqanngilaq. Kattuffiit nunani assigiinngitsuneersut Kalaallit Nunaanni immikkoortortaqarfeqalerniarunik allaffimmik, kattuffiup sinniisutullu aallartitamik il.il. nunani allani pineqarnerattuulli Kalaallit Nunaanni atugassaqartinne­qarnissaat pisariaqartissagaat naatsorsuutigineqarsinnaavoq. Akileraartussaatitsinnginnissat taakku nunami maani immikkoortortaqalernermi aatsaat akuerineqartussaammata tamanna isertitassatigut annaasaqaataassangatinneqanngilaq. Aningaasatigut sunniutaasussat aamma eqqoriarneqarsinnaanngillat, siunissamimi inuiaat akornanni isumaqatigiissutaajumaartussat qanoq imaqarumaarneri apeqqutaalluinnartussaapput.

Aningaasarsianit akileraarutit pillugit Inatsisartut inatsisaanni allannguutissat kingunerisinnaavaat iluanaarutisianit akileraarutinik utertitsivigineqarnissamik qinnuteqaatit amerlinissaat, taamaalillutillu utertinneqartartut tamarmiusut amerlillutik. Iluanaarutisianit akileraarutinik il.il. utertitsivigineqarnissamik qinnuteqaatit ilaasa suliarineqarnissaannut piffissap sivisunerunissaanik siunnersuutip siunertaa pingaarneq tassaavoq, akileraaruseriffiup qinnuteqaatinik tamakkuninnga suliaqarnissaminut naammattumik piffissaqarnissaanik qulakkeerinissaq. Suliassat suliarineqarnissaannut piffissap sivisuneruneratigut utertitassat kingusinaartumik tunniunneqarnerisa kingunerisaannik erniatut akilerneqartartut amerlinerunissaat pinngitsoortinne­qassasoq naatsorsuutaavoq. Ilutigitillugu qinnuteqaatinik suliaqarneq misissuinerlu piffissa­qarfigineqarnerulerpat isertitassat annaaneqaratarsinnaanerat millissaaq, utertitassammi tigusisunut tunineqartussaanngikkaluartunut kukkusoqarneratigut tunniunneqarpata tamanna peratarsinnaassagaluarmat. Piffissaliussap sivisuneruneratigut aningaasatigut sunniutissai siumu­ngaaq angissusilerneqarsinnaanngillat.

Naalakkersuisut maleruagassat atuuttut naapertorlugit piginnaatinneqarnerisa erseqqissarne­qarnerat isertitassanut sunniuteqassangatinneqanngilaq. Akerlianilli paasissutissanik amerlanerusunik, naatsorsueqqissaarnissami il.il. atugassanik ingerlateqqinneqartussanik akileraaruseriffimmut nalunaaruteqartarnissaq pillugu maleruagassanik Naalakkersuisut aalajangersaa­nissaannut piginnaatitsissummik annertusisitsinissamik siunnersuut piffissaq ungasinnerusoq eqqarsaatigalugu akileraaruseriffimmi allaffissornermut atortutigullu ineriartortitsinermut 1 mio. kr.-nit missinginik aningaasartuuteqarnerulernermik kinguneqassaaq.

Akileraaruseriffiup erniat aningaasartaat 100 kr.-iniugaangata tassanngaluunniit ikinnerugaangata ernialersuinnginnissamut tunngavissinneqarnissaa pillugu maleruagassiatut siunnersuut pisortat isertitassatigut ukiumut 7 mio. kr.-it missinginik annaasaqaatigisassagaat eqqoriarne­qarpoq. Paasissutissat maanna pigineqartut tunngavigalugit nalilerneqarsinnaanngilaq ani­ ngaasat taakku ilaat qanoq amerlatigisut susoqaraluarpalluunniit isertinneqarsinnaanngitsutut nalikillilerneqarsinnaajumaarnersut.

Aalajangersakkap akileraaruseriffimmut piginnaatitsinerusup nassatarisaanik allaffissornikkut oqilisaasoqarnissaa aningaasaqarnermilu qarasaasiatigut atortut pigineqareersut oqilisaaffigineqarnissaat pisinnaapput, tassa ernianik akiligassiisarnerup akiliisitsiniartarnerullu annikillinerisigut. Taanna ukioq naallugu sulisup sisamararterutaa ataallugu naleqassangatinneqarpoq.

Immikkut ittumik pisoqartillugu ernialersuinerup unitsinneqarnissaanik kiisalu pisassarisanut ernialiunneqarsimasut, suliap suliarineqarnerani annertuumik kukkusoqarsimatillugu tamak­ kiisumik ilaannakuusumilluunniit isumakkeerneqarnissaannik tunngavissaq pillugu maleruagassiatut siunnersuutigineqartup isertitassatigut ukiumut 1 mio. kr.-it inorlugit annaasaqaataanissaa eqqoriarneqarpoq.

**4. Inuussutissarsiutinik ingerlatsisunut aningaasatigut allaffissornikkullu sunniutissai**

Siunnersuutip inuussutissarsiutinik ingerlataqartunut isertitassatigut taasarialimmik sunniute­qarnissaa naatsorsuutigineqanngilaq. Pingaartumik oqaatigineqassaaq paasissutissiisussaatitaanerit nalunaaruteqartussaatitaanerillu atuutereersut allanngortinneqanngimmata.

**5. Pinngortitamut, avatangiisinut inuillu peqqissusiannut kingunerisassai**

Siunnersuut avatangiisinut pinngortitamulluunniit taasarialinnik kinguneqartussaanngilaq. Siunnersuut aamma inuit peqqissusiannut kinguneqartussaanngilaq.

**6. Innuttaasunut kingunerisassai**

Siunnersuutip innuttaasut periarfissippai, pisuni aalajangersimasuni akileraarutinut akitsuminnut ernialersuinermik unitsitsinissamut.

**7. Kingunerisassai pingaarutillit allat**

Inatsisissatut siunnersuut inuiaat akornanni isumaqatigiissutini akileraartussaanngitsitsinissamik periarfissiivoq.

Siunnersuut naalagaaffeqatigiinnermut tunngasunik imaqanngilaq.

**8. Oqartussaasunik aamma kattuffinnik il.il. tusarniaaneq**

Siunnersuut piffissami xx. xxxx 2023-miit xx. xxxx 2023-mut makkununnga tusarniaassutigineqarpoq: Sulisitsisut (GE), NUSUKA, Sulinermik Inuussutissarsiuteqar­tut Kattuffiat (SIK), BDO, Deloitte, BK Revision, EY Grønland, Grønlands Revisionskontor, Nunatsinni Advokatit, Grønlandsbanken, BankNordik, SISA, Naalakkersuisut Siulittaasuata Naalakkersuisoqarfia, Nunanut Allanut, Inuussutissarsiornermut Niuernermullu Naalakkersuisoqarfik, Ineqarnermut Attaveqaasersuutinullu Naalakkersuisoqarfik, Nunalerinermut, Imminut Pilersornermut, Nukissiutinut Avatangiisinullu Naalakkersuisoqarfik, Aatsitassanut Inatsisillu Atuutsinneqarnerannut Naalakkersuisoqarfik, Isumaginninnermut, Suliffeqarnermut Nunamullu Namminermut Naalakker­suisoqarfik, Aalisarnermut Piniarnermullu Naalakkersuisoqarfik, Meeqqanut, Inuusuttunut Ilaqutariinnullu Naalakkersuisoqarfik, Peqqinnissamut Naalakkersuisoqarfik, Ilinniartitaanermut, Kultureqarnermut, Timersornermut Ilageeqarnermullu Naalakkersuisoqarfik, Avannaata Kommunia, Kommune Qeqertalik, Qeqqata Kommunia, Kommuneqarfik Sermersooq aamma Kommune Kujalleq.

Siunnersuut Naalakkersuisut tusarniaaviatigut [www.naalakkersuisut.gl](http://www.naalakkersuisut.gl) -ikkut tamanut saq­qummiunneqarnikuuvoq.

Tusarniaanermi akissutigineqartut pisariaqarnera malillugu siunnersuutip suliarinerani ilan­ngunneqarput.

Tusarniaaneq pillugu allakkiaq ilanngussaq 2-miittoq innersuussutigineqarpoq.

**Siunnersuummi aalajangersakkanut ataasiakkaanut oqaaseqaatit**

*§ 1-imut*

Nr. 1-imut

§ 1 a-tut siunnersuut nutaajuvoq. Kattuffiit suliffeqarfiillu nunani assigiinngitsuneersut taakkualu sinniisuutitaasa akileraartarnermi akitsuusiisarnermilu maleruagassat atuuttut atuutile­rumaartussallu naapertorlugit akileraarutinik, akitsuutinik pisussaaffinnillu akiliisussaatinne­qannginnissaat pillugu Naalakkersuisut isumaqatigiissutitigut akuerinnittarnissaannik imar­tuumik piginnaatitsinissaq siunnersuutaavoq.

Aalajangersakkap imartussusianut pissutaavoq aalajangersakkap pingaarnertut siunertarimma­gu, Naalakkersuisut akileraartussaatitsinnginnissamik il.il., naalagaaffiit Wienimi isumaqati­giissutaani allassimasut assinginik akuersinissamut piginnaatinneqarnissaat. Taamaattumik inatsimmi aalajangersagaq piaaraluni imartuumik oqaasertaqartinneqarpoq. Imartussusia suul­lu akilerneqartussaatinneqassannginnerat inuiaat akornanni isumaqatigiissutini erseqqissumik aalajangersarneqartassapput, soorluttaaq taakku allaffissornermi suliarineqartarnissaannut periusissaq erseqqinnerusumik aalajangersarneqarsinnaasoq.

Akileraartussaatitsinnginneq siullertut tassaasinnaavoq kattuffimmut atuuttoq, tassa Kalaallit Nunaanni allaffiit illuutillu kattuffiup sulinissaani pisariaqartinneqartut ilanngullugit. Taman­na isumaqarpoq kattuffik assersuutigalugu nioqqutissanik qamutinillu motoorilinnik eqqussuinerminut aamma pigisamik aalaakkaasumik pisinerminut atatillugu eqqussuinermi akitsuutinik naqissusiinermilu akitsuutinik akiliisussaatinneqassanngitsoq. Akiliisussaatitsinnginneq aamma tassaasinnaavoq aningaasarsianik A-nik il.il. tunniussinermut atatillugu akileraarutinik A-nik unerartitsisussaatitaannginneq nassuiaateqartussaatitaannginnerlu.

Aalajangersakkami imm. 2-mi aalajangersarneqarpoq akiliisussaatitsinnginnerit inunnut nr. 1-imiit 3-mut taagorneqartunut atuussinnaasut.

Aalajangersakkami nr. 1-imi taaguut aallartitatut atorfeqartut assersuutigalugu tassaasinnaapput allaffimmi aalajangersimasumik atorfeqartitat, sulisut teknikkimik suliallit kiisalu kiffatut sulisut. Aallartitat ilaqutaat aamma aalajangersakkami pineqartunut ilaasinnaapput. Aallartitat aappaasa qitornaasalu aallartitaq ilagalugu aallartut taamatuttaaq akileraarutinik akiliisussaa­tinneqannginnissaat nunani assigiinngitsuni akuersaagaalluni atorneqarluartuuvoq. Aappaasorli tikeqataasoq assersuutigalugu Kalaallit Nunaanni suliffeqaleruni, inuussutissarsiornikkulluunniit tassani annikinngitsunik isertitaqaruni isertitani taakku Kalaallit Nunaanni akile­ raaruteqaatigisussaavai.

Aalajangersagarli sulisut piffissami atorfiniffiusumi Kalaallit Nunaanni najugaqartut tassaniittulluunniit akileraartussaatinneqannginnissaannut tunngavigineqarsinnaanngilaq. Taamaattu­mik sulisut taakku akileraartarneq eqqarsaatigalugu nunap innuttaasut allatuulli pineqartaria­qarput.

Aalajangersakkami nr. 2-mi taagut paasisimasallit tassaavoq immikkut ilisimasallit teknikkikkullu siunnersortit kattuffiup aalajangersimasumik sulisorisaanut ilaanngitsut. Assersuutigalu­gu tassaasinnaapput immikkut ilisimasallit kattuffiup suliniutini immikkut ittuni suliaqartussatut atorfinitsitai.

Aalajangersakkami nr. 3 malillugu inuit saqitsaassutit suliarineqarneranni kattuffik sinnerlugu peqataasut aamma akileraartussaatinneqanngissinnaapput.

Nr. 1-imisuulli nr. 2-3-lu sulisunut, suliffeqarfinnut il.il., piffissami kattuffimmik isumaqati­giissuteqarfigisaminni Kalaallit Nunaanni angerlarsimaffeqartut, najugaqartut tassaniittulluunniit akileraartussaatinneqannginnissaannut tunngavigineqarsinnaanngillat.

Aalajangersakkami imm. 3-mi Naalakkersuisut piginnaatinneqarput isumaqatigiissutit taane­qartut naammassineqarnissaat pillugit iliuusissanik erseqqinnerusunik aalajangersaanissamut. Tamanna pisinnaavoq nalunaarutini maleruagassanik erseqqinnerusunik aalajangersaanikkut, ilitsersuutinik atuutilersitsinikkut, imaluunniit nioqqutissanik aamma qamutinik motoorilinnik il.il. eqqussuinermi akitsuuserneqartussaanngitsunik suliaqarnermi periusissanik aalajangersaanikkut.

Nr. 2-mut

Inatsimmi § 30 a, imm. 2-mi kukkunermik aaqqiinerinnaavoq.

§ 30 a-mi aalajangersagaq 2016-imi ilanngunneqarpoq. Aalajangersakkami imm 2-mi inat­simmi § 30, imm. 1, nr. 5 aamma 6 innersuussutigineqarput. Innersuussineq taanna § 30, imm. 1, nr. 4-mut aamma 5-imut iluarsineqarpoq. Pineqarpoq akileraartartup kinaaneranut tunngatillugu paasissutissanut innersuussineq.

Nr. 3-mut

§ 31, imm. 1-imi allaqqasoq ”paasissutissiisussaatitaasoq” taarserneqarpoq ima ”nalunaaruteqartussaatitaasoq” aamma inatsimmi § 30 a-mut innersuussineq ilanngunneqarpoq.

Inatsimmi § 31 malillugu paasissutissiisussaatitaaneq aatsaat atorneqassaaq tigusisoq (sulisoq) Kalaallit Nunaannut akileraartussaajunnaarsimappat aammalu aatsaat akileraaruseriffik qinnu­iginnissimappat.

Paasissutissiisussaatitaanerup ilaneqarnissaa siunnersuutigineqarpoq, taamaalillutik soraarnerussutisiaqarnissamut inuunermullu sillimmasiinermik aaqqissuussinernut akiliutit kiisalu taakku akileraarutaat A-t pillugit paasissutissat pineqartunut ilanngunneqarlutik. Paasissutissat pineqartut sulisitsisunit ilisimaarineqareerput.

Allannguutip tassunga ilutigitillugu kinguneraa akileraartussaasup taassumaluunniit sinniisua­ta, tak. aalajangersakkami imm. 2, akileraaruseriffiup taamaaliorsinnaaneratuulli paasissutissiisussaatitaasoq (nalunaaruteqartussaatitaasoq) qinnuigisinnaammagu paasissutissanik piffissa­mi siusinnerusumi tunniusseqqullugu.

Nr. 4-mut

Siunnersuutaavoq inatsimmi § 30 a-mut innersuussineq inatsisip § 32-ani ilanngunneqassasoq.

Pineqarpoq soraarnerussutisiaqarnissamut inuunermullu sillimmasiinermut aaqqissuussinernut akiliutit pillugit § 30 a naapertorlugu paasissutissiisussaatitaanerup 1. januar 2018-imi atortuulersup kingunerisaanik allannguineq.

§ 30 a-mut innersuussinermik ilanngussinerup kinguneraa aningaasarsiortup paasissutissat imminerminut tunngasut § 30 a malillugu tunniunneqartut assinginik tunineqartussaanera. Tassa paasissutissiisussaatitaasup aningaasarsiortoq paasissutissat akileraaruseriffimmut tunniussani pillugit ilisimatissavaa. Tamanna aningaasarsiortup akissarsiaata allagartaatigut amerlanerti­gut pisareerpoq.

Nr. 5-imut

Aalajangersagaq 2006-ip kingorna allanngortinneqarsimanngilaq. Aalajangersakkap imaraa Naalakkersuisut paasissutissiisussaatitaaneq pillugu erseqqinnerusumik maleruagassiornissa­mut arlalitsigut piginnaatinneqarnerat. Piginnaatitsissutit taakku imm. 1-imiit 3-mut allannguutissatut siunnersuutitigut erseqqissarneqarnissaat siunnersuutaavoq. Maannamut periu­siusup ingerlatiinnarneqarnissaa naatsorsuutaavoq.

Imm. 1-imut

Inatsimmi § 33, imm. 1-imut ilanngunneqarput inatsimmi §§-inut 33 a-miit 33 g-mut kiisalu § 35-miit 39-mut innersuussinerit, kiisalu oqaasertamik allannguineq, qaammatikkuutaartumik nalunaaruteqartarnerit aammalu ilisimatitsisussaatitaanerit pillugit maleruagassanik aalaja­ ngersaanissamut piginnaatitsissummik annertusisitsisoq. Ilisimatitsisussaatitaanernik oqar­nermi pineqarpoq akileraaruseriffimmut nalunaarutiginninnermi pineqartumik ilisimatitsinissaq.

Inatsimmi § 33 c, imm. 3-mi aamma § 33 d, imm. 2-mi piginnaatitsissutit suliatigut peqatigiif­fiit nalunaarutigisatik pillugit ilaasortaminnut ilisimatitsisussaatitaanerat pillugu maleruagassiornissami kiisalu Namminersorlutik Oqartussat nalunaarutigisatik pillugit ilinniagaqartunut ilisimatitsisussaatitaanerat pillugu maleruagassiornissami atugassatut atuutitiinnarneqarput.

Piginnaatitsissut annertusineqarpoq, taamaalillutik Naalakkersuisut paasissutissiisussaatitaa­sut nalunaaruteqartussaatitaasullu inatsimmi kapitali 6-imi pineqartut allat ilisimatitsisussaatitaanissaat pillugu maleruagassiorsinnaanngorlugit.

Ilaavortaaq ilisimatitsissussaatitaanerit inatsimmi § 35 a, imm. 7-imi aamma imm. 8-mi aalajangersarneqartut, aningaasaqarnikkut ingerlatsiviit isumannaallisaanerup akornusigaanerani il.il. ilisimatitsisussaatitaanerannut tunngasut, nalunaarutikkut maleruagassiuunneqarsinnaa­nerat. Tamannali aningaasaqarnikkut ingerlatsiviit § 35 a, imm. 7 aamma imm. 8 malillugit pinngitsooratik ilisimatitsisussaatitaanerannik allannguinngilaq. § 35 a, imm. 7 aamma imm. 8 malillugit ilisimatitsisussaatitaanerit pinngitsooratik pisartussaanerat 2016-imi ilanngunneqar­poq, taamaammallu taakku qasukkarneqarsinnaanngillat.

Ilutigisaanik erseqqissarneqarpoq piginnaatitsissut qaammatikkuutaartumik nalunaarutiginnit­tarneq pillugu maleruagassianik aalajangersaanissamut periarfissiisoq.

Paragrafinut innersuussinernik erseqqissaanerullunilu ilanngussineruvoq. Naalakkersuisut paasissutissanik tunniussisarneq pillugu maleruagassanik aalajangersaasinnaanerat erseqqissarneqarpoq.

Imm. 2-mut

Naalakkersuisut paasissutissiisussaatitaanernik nalunaaruteqartussaatitaanernillu qasukkaanissaq pillugu maleruagassiorsinnaanerat nalinginnaasumik piginnaatitsissutitut ingerlatiinnarne­qarpoq. Pineqarpoq aalajangersagaq nutaaq periutsimik atuuttumik erseqqissaanerusoq, tassa paasissutissiisussaatitaasut nalunaaruteqartussaatitaasullu tamarmik paasissutissiissutigisassaat pillugit piumasaqaatinik qasukkaasinnaaneq.

Paasissutissiissusaatitaasunut nalunaaruteqartussaatitaasunullu tunngatillugu oqaasertamik allannguineq oqaatsimik erseqqissaanerinnaavoq, tassami taaguutit paasissutissiisusaatitaasut aamma nalunaaruteqartussaatitaasut inatsimmi assigiimmik isumaqartillugit atorneqarsorinarmata.

Maleruagassat atuuttut malillugit Naalakkersuisut, soorlu ilinniagaqarnersiutit, qitornanut aki­lersuutit, pisortanut tunisat aamma attartornernik isumaqatigiissutit aalajangersimasut, suliaqartut peqatigiiffiinut ilaasortaanermi akiliutit, kontunik isumaginnittut nalunaarutaat, ani­ngaasat isumagineqartut taarsigassarsiallu pillugit nalunaarutinik paasissutissiisussaatitaaner­mik qasukkaanissamut piginnaatitaanertik akileraaruseriffimmut isumagisassanngortinnikuuaat.

Periutsip taassuma nalunaarut ilaneqartussaq suliarineqalerpat atorneqarnissaa naatsorsuutigineqarpoq, taamaalilluni akileraaruseriffik paasissutissiisussaatitaasut nalunaaruteqartussaatitaasullu ataasiakkaat ataatsimoortulluunniit, pissutissaqartillugu aammalu paasissutissat aki­leraarutissanik misissuinermi pisariaqavitsinnagit paasissutissiisussaatitaanernik nalunaaruteqartussaatitaanernillu nalinginnaasumik tunniussisussaatitsinnginissaq qasukkaanissarluunniit pillugit aalajangiinissamut piginnaatinneqarluni. Assersuutigineqarsinnaavoq aningaasat nalu­naarutigineqartussat minnerpaaffissaannik angissusiliinissaq imaluunniit sulisitsisut ilaat, soorlu aalajangersimasumik amerlassusilinnik sulisoqartut paasissutissiisussaatitaanerat nalu­naaruteqartussaatitaaneralluunniit annikilliliiffigalugu.

Imm. 3-mut

Inatsimmi § 33-p naggataa imm. 3-mi ingerlatiinnarneqarpoq. Periutsimik suleriaatsimilluunniit allannguinissaq siunertaanngilaq.

Imm. 4-mut

§ 33, imm. 4-mut siunnersuut nutaajuvoq. Pineqarpoq Naalakkersuisut paasissutissanik nalu­naaruteqartussaatitaasut, inatsimmi § 30-mi pineqareersut, tassa sulisitsisut aningaasarsianik A-nik akissarsisitsisartut, pillugit maleruagassanik aalajangersaanissamut piginnaatinneqarnerat nutaaq.

Tassaasinnaapput paasissutissat akileraarusiinermi akileraarutissallu naatsorsorneranni ator­ne­qartussaanngitsut, tassa imaappoq paasissutissat Kalaallit Nunaanni oqartussaasut allat inat­si­sissanik piareersaanermi, ilisimatusarnermi naatsorsueqqissaarnissamilu taamaallaat atugas­saattut ingerlateqqitassatut akileraaruseriffiup pissarsiariniartagai. Paasissutissat inatsisinik piareersaanissaq, ilisimatusarneq naatsorsueqqissaarnissarlu pillugit misissuinermi atugassatut nalunaarutigineqartut ingerlateqqinneqartullu siunertanut allanut kingusinnerusukkut atorne­qassanngillat. Tassa imaappoq paasissutissat kingusinnerusukkut akileraaruseriffiup inuit aalajangersimasut pillugit suliassanik suliaqarnermini atussanngilai.

Paasissutissat aalajangersakkami nutaami pineqartussat assersuutigalugu tassaassangatinneqarput atorfiup suunera aamma nal.ak. akissarsissutigineqartut.

Nal.ak. akissarsissutigineqartut tassaapput nal.ak. sulisitsisup akissarsisitsissutai, tassaasut akissarsiat aningaasarsiatut A-tut il.il. nalunaarutigineqartussat. Nal.ak. akissarsissutigine­qartut ilaatigut tassaapput nammineerluni sulinikkut akissarsiat tunniunneqartut. Ilaatigullu tassaapput nal.ak. sulisup akissarsissutigisai, sulisoq suliaqanngikkaluartorluunniit. Soorlu tassaasinnaavoq piffissaq sulinngiffeqarfissaq, piffissaq suliunnaarfik sulisup soraarsitaaffia, imaluunniit piffissaq ernisimalluni, napparsimalluni sulinngiffik imaluunniit ulloq qitornap napparsimaffia siulleq.

Paasissutissat taamaattut Naatsorsueqqissaartarfiup siunissami atorsinnaavai akissarsianik naatsorsueqqissaarnermi, ilaatigut arnat angutillu akissarsiatigut assigiinngissutaannik ersersitsiniarnermi atugassatut.

Paasissutissat tamakku sulisitsisup inatsimmi § 32 naapertorlugu ilisimatitsissutigisassaatut ilanngutissallugit pisariaqarsorineqanngilaq. Nalunaarsorneqartup akuersiseqqaarnissaa allal­luunniit akuersinissaat piumasaqaataanngilaq.

Imm. 5-imut

§ 33, imm. 5-imi maleruagassatut siunnersuut nutaajuvoq § 33, imm. 4-milu maleruagassatut siunnersuutaasumut attuumassuteqarluni.

Siunnersuutaavoq paasissutissat pineqartut qinnutigineqarnerisigut akileraaruseriffiup Kalaal­lit Nunaanni oqartussaasunut allanut, matumani aamma Naatsorsueqqissaartarfimmut ingerlateqqissinnaassagai, taakku naatsorsueqqissaarnissaminni ilisimatusarnissaaminnilu atugas­saattut.

Nr. 6-imut aamma nr. 7-imut

Inatsimmi § 33 c, imm. 3, aamma § 33 d, imm. 2, atorunnaarsinneqarput.

§ 33, imm. 2-mik erseqqissaanerup kingunerisaanik allannguinerupput.

Nr. 8-mut, nr. 9-mut aamma nr. 10-mut

Inatsimmi § 33 e, imm. 3, § 33 f, imm. 2 aamma § 33 g, imm. 3 atorunnaarsinneqarput.

§ 33, imm. 1-imik erseqqissaanerup kingunerisaanik allannguinerupput.

Nr. 11-mut, nr. 12-imut aamma nr. 13-imut

Inatsimmi § 36, imm. 2, § 37, imm. 2 aamma § 39, imm. 3 atorunnaarsinneqarput.

§ 33, imm. 1-imik erseqqissaanerup kingunerisaanik allannguinerupput.

Nr. 14-imut aamma nr. 15-imut

§ 40, imm. 5-ip aamma imm. 7-ip oqaasertaat nutaajupput, Aningaasarsianit akileraarutit pil­lugit Inatsisartut inatsisaata allannguutissaatut siunnersuutigineqartut kingunerisaannik. Kii­salu inatsisinut innersuussinerit ilanngunneqarput.

Siunnersuutaavoq aalajangersagaq (imm. 5) ilallugu ilanngunneqassasoq selskabit Erngup nukingata nukissiornermut atorneqartarnera pillugu Inatsisartut inatsisaat naapertorlugu akuersissummik pigisaqartut aningaasarsianit akileraarutaat iluanaarutisianillu akileraarutaat pineqartunut ilaassasut. Taamaattumik selskabinit, inatsit siuliani taaneqartoq naapertorlugu akuersissummik pigisaqartunit akileraarutitigut isertitat, selskabit Aatsitassat pillugit ingerlatallu tamatumunnga pingaarutillit pillugit Inatsisartut inatsisaat naapertorlugu akuersissummik pigisaqartut akileraarutaasa pineqarnerattuulli agguataarneqassapput. Siunnersuutaavortaaq selskabit Aningaasarsianit akileraarutit pillugit Inatsisartut inatsisisaanni kapitali 3 b-mi pi­ne­qartut aningaasarsianit akileraarutaat iluanaarutisianillu akileraarutaat aammattaaq Nunatta karsiata pisassarissagai. Aningaasarsianit akileraarutit pillugit Inatsisartut inatsisaanni kapitali 3 b-mi pineqarput selskabit iluanaarutisiassatut agguaassaminnik ilanngaateqarsinnaanngitsut. Tassuuna eqqarsaatigineqarpoq kapitali 3 b-mi pineqarmata selskabit aatsitassarsiornermik erngullu nukinganik atuinermik ingerlataqartut, isertitaallu Nunatta karsianit pisassarine­qar­tut. Taamaalilluni qulakkeerneqarpoq isertitassat assigiiaartumik agguataarneqartarnissaat.

Siunnersuutaavoq ernianit akileraarutitut siunnersuut (imm. 7), selskabit akileraarutaattuulli Nunatta karsiata, kommunip akileraarfiusup kommunillu pisassarissagaat.

Nr. 16-imut

§ 44 a-tut siunnersuut nutaajuvoq. Aalajangersagaq Aningaasarsianit akileraarutit pillugit Inatsisartut inatsisaata allanngortinneqarneranik Inatsisartut inatsisissaattut siunnersuutip (UKA 2023/xx) matuma ilutigisaanik saqqummiunneqartup kinguneraa, tassani naatsorsuutigineqarluni iluanaarutisianit akileraarutinik utertitsisarnissami suliassat amerlisinnaanerat aammalu aningaasat tunniunneqartut amerlisinnaanerat.

Aalajangersagaq akileraaruseriffiup iluanaarutisianit akileraarutinik, ernianik imaluunniit ­ royaltynik utertitsivigineqarnissamik piumasarineqartunik, marloriaammik akileraannginnissaq pillugu isumaqatigiissut tunngavigalugu utertinneqartussanik tunniussinissamut sivisunerusumik piffissaqarnissaanik atuutilersitsissaaq. Siunnersuut malillugu utertitsineq kingusinnerpaamik pisassaaq akileraaruseriffiup qinnuteqaammik tigusaqarneraniit kingusinnerpaamik qaammatit 6-it qaangiutinnginneranni.

Piumasarineqartut piffissaliussap iluani tunniunneqanngippata pissarsisussamut ernialiisoqas­saaq, erniap § 44, imm. 4 naapertorlugu naatsorsorneqartup angeqqataanik.

Aalajangersakkami imm. 2-mi allaqqavoq akileraaruseriffik utertitsivigineqarnissamik qinnu­teqaammik misissuisinnaanngippat imm. 1 naapertorlugu piffissaliussaq unitsinneqassasoq. Tamannali taamaallaat atuutissaaq tamanna tunineqartussamut tunngasunik pissuteqarpat, matumani aamma uppernarsaatit saqqummiunneqartut naammanngippata, assersuutigalugu qinnuteqartup iluanaarutisianik tunniunneqartunik ilumut piginnittuiunera qinnuteqartullu ilua­naarutisianik tigusaqarsimanera uppernarsarneqanngippat imaluunniit aningaasanut tunngasut erseqqinngippata paasiuminaappataluunniit.

Aalajangersakkami imm. 3-mi allaqqavoq akileraaruseriffik qularnaveeqquseeqqusisinnaasoq, aningaasanik tunniussinissaq annaasaqaratarsinnaanermik nassataqassangatinneqaraangat. Tassanili piumasaqaataavoq suliap isumaqatigiinngissutaalluni Akileraarusiinernillu aalaja­ ngiisartunit eqqartuussivinilluunniit suliarineqarnera.

Nr. 17-imut

§ 45 a-tut siunnersuut nutaajuvoq. Aalajangersakkap akileraaruseriffik pisassarisaat piffissami ernianik naatsorsuiffiusumi erniaasa 100 kr.-imik minnerusumilluunniit angissuseqarneranni ernialersuinnginnissamik periarfissaqarneranik imaqarpoq.

Maleruagassaq pisassarisanut ataasiakkaanut atuuppoq, kisianni akileraarutinut akiitsut ataa­siakkaat piffissani ernianik naatsorsuiffiusuni ataasiakkaani erniaat tamarmiusut annerpaamik 100 kr.-iusimassapput.

§ 45 b-p nutaamik oqaasertalerneqarnera nutaajuvoq. Aalajangersakkami ilanngunneqarput akileraaruseriffiup ernialersuinermik unitsitsisinnaanera aamma isumakkeerisinnaanera. Maleruagassatut siunnersuutaavoq akileraaruseriffik akileraartartumut ernialiunneqarsimasunik taakkulu tunngaviinik naliliisassasoq. Matumani piumasaqaataavoq akileraartartup paasissutissat pisariaqartinneqartut tamaasa piffissaagallartillugu nassiussimassagai aammalu akileraaruseriffik paasissutissanik amerlanerusunik nassiusseqqusilluni qinnuiginnissimappat tamatuminnga malinnissimanissaa.

Maleruagassap killilerujussuarmik atorneqartarnissaa siunniussaavoq, aatsaallu akileraaruseriffiup kukkusimanera nalorninaatsumik paasineqarpat atorneqartussatut naatsorsuussaalluni.

Maleruagassaq atuuttassaaq ernialiunneqarsimasut siusinnerusukkut missingersuilluni angissusilikkamut, kingusinnerusukkulli appartinneqartumut tunngasuugaangata, aammalu missi­ ngersuilluni angissusiliisimaneq naammanngitsunik tunngaveqarluni pisimatillugu. Tassa imaappoq pisassarisat (akileraarutinut akiitsut) pinngorsimassapput missingersuilluni angissusiliinerup, kingusinnerusukkulli akileraaruseriffimmit imaluunniit Akileraarusiinernik aalaja­ ngiisartunit appartinneqarsimasup kingunerisaanik, kiisalu ukiumi aningaasarsiorfiusumi pi­neqartumi missingersuilluni qaffaasimaneq ukiuni siusinnerusuni aningaasarsianit qaffasinnerungaatsiarpat, suliamut tunngatillugu maannamut paasissutissaatigineqartut tunngavigalugit.

Maleruagassaq aammattaaq atuutissaaq suliaq piffissami siusinnerusumi akileraaruseriffiup aalajangiiffigisimasuuppagu piffissami tassanerpiaq ernialersuisoqarsimanissaa pisimassan­ngikkaluartoq takuneqarsinnaappat, kiisalu suliap suliarineqarnerata sivisussusia akileraartartumut tunngasunik pissuteqarsimanngippat, matumani aamma paasissutissanik akileraarusiinermi atugassanik nassiussinngitsoortoqarsimanngippat.

Maleruagassaq atuutissaaq ernialersuutigineqartut piffissamut akileraartartup, suliap akileraaruseriffimmit suliareqqinneqarnissaanik qinnuiginninnerata kingornanut tunngasuuppata, taavalu akileraarutissanik angissusiliineq taassuma kingorna appartinneqarpat, akileraarutissanik angissusiliineq siulleq kukkunernik erseqqissunik pissuteqarsimasoq pissutigalugu, soorlu sulisitsisup kukkusumik nalunaaruteqarsimanera imaluunniit ilanngaatissat nammineerluni nalunaarsuiffimmi ilanngaatiginngitsoorneqarsimaneri pissutigalugit. Taamaattoqartillugu piuma­saqaataavoq akileraartartup suliamik suliareqqiinissaq piffissaagallartillugu qinnutigisimassagaa tassungalu uppernarsaatinik naammattunik nassiussisimassasoq, taamaalilluni piffissaq suliap suliarineqarfia akileraaruseriffiup kisimi pisussutigissallugu.

Ernialersuinermik unitsitsinissamik aalajangerneq akiitsullip takussutissiineranik tunngave­qarsinnaavoq imaluunniit akileraaruseriffiup nammineq sulissuteqarnermigut naliliineranik tunngaveqarsinnaalluni.

Akileraaruseriffiup akileraarutinut akiitsunik ernialersuineq nangeqqissinnaavaa paasissutissat nutaat, akileraaruseriffiup ernialersuinermik unitsitsinissaq aalajangiunneqarmat paasissutis­saatigisimanngisai pigineqalerpata. Matumani aamma akileraartartup akileraarutissaanik angissusiliineq pillugu aalajangiineq nutaaq paasissutissat naammattut tunngavigalugit pippat.

Aalajangersagaq §§-ini 53-imiit 55-imut maleruagassanut isumakkeerisarnermut tunngasunut attuumassuteqanngilaq, tamannalu ilaatigut pissutaavoq akileraaruseriffiup ernialersuinermik unitsitsinissaq ernialersuinnginnissarluunniit pillugit aalajangiineri akileraarutinik, ernianik il.il. isumakkeerinissaq pillugu suliaqartoqassagaluarpat aalajangiisuunavianngimmata.

Nr. 18-imut

§ 59, imm. 2-p oqaasertaasa erseqqissarneqarnissaat siunnersuutaavoq, tassa paasissutissat suut akileraaruseriffiup nalunaaruteqartussaatitaasumut qinnutigisinnaanerai.

Nalunaaruteqartussaatitaasup akileraaruseriffiup qinnuiginninneratigut atortut paasissutissanut nalunaarutigineqartussanut tunngaviusut nassiutissavai. Aalajangersakkap oqaasertai ima er­seqqissarneqarput oqaasertaani toqqaannartumik allaqqalerluni, paasissutissat pineqartut aam­ma tassaammata paasissutissat nalunaarutigineqartussat aalajangersimasut nassiunneqarnissaannik naliliinissami atugassat.

Erseqqissaaneq OECD-p Kalaallit Nunaata akileraartarnermut inatsisaanik, CRS-imik (Common Reporting Standard) maleruagassanik atuilersimaneq atuutsitsinerlu eqqarsaatigalugit nalilersuisimaneranik tunngaveqarpoq. OECD-p sulinermini tassani paasisimavaa Kalaallit Nunaata inatsisai nunallu assigiinngitsut periusii, Global Forum, OECD-mit aalajangersagaasut imminnut naapertuutinngitsortaqalaartut.

CRS-ip siunertaraa nunarsuarmi sumiikkaluaraanniluunniit akileraarutinik akiliisarnissap qu­lakkeernissaa aamma nunani assigiinngitsuni akileraanngitsoorniarluni iliuuserineqartartunik akiuiniarnissaq. Tamanna pingaarnertut qulakkeerneqarpoq nunat tamarmik iluminni nalunaaruteqartussaaneq pillugu maleruagassaqarnerisigut, nunat akileraartarnermut oqartussaasuisa akornanni paasissutissanik nalunaarutigineqartunik paarlaateqatigiittarnerannut iluaqu­taa­sunik.

Aningaaseriviit, inuunermut sillimmasiisarfiit allallu aningaasaqarnermik ingerlatsiviit ani­ ngaasaatinut kontut toqqorsiviillu inunnit suliffeqarfinnillu nunanit allaneersunit pigineqartut CRS-imut nalunaarutigisussaavaat.

Nr. 19-imut

§ 68 a-tut siunnersuutigineqartoq nutaajuvoq. Akit nammineq aalajangersarlugit nuussinernut uppernarsaatinik suliaqartoqarsimanngippat akileraaruseriffiup missingersuilluni angissusiliisinnaaneranik erseqqissaanissaq siunnersuutaavoq. Uppernarsaatit allaganngorlugit suliat piffissami nammineerluni nalunaarsuiffiusumi naammattumik suliaasimassapput, taamaam­mallu uppernarsaatit kingusinnerusukkut suliarineqarsimanerat naammanngilaq.

Uppernarsaatit piffissaagallartillugu suliaasutut aatsaat isigineqarsinnaapput Aningaasarsianit akileraarutit pillugit Inatsisartut inatsisaanni § 36 b, imm. 2-mi maleruagassat naapertorlugit suliaasimallutillu tunniunneqarsimagunik. Ukiumut aningaasarsiorfiusumut tunngatillugu uppernarsaatit ullormi nammineerluni nalunaarsuiffimmik tunniussiffiusumi piareersimassapput. Akileraartartulli akileraaruseriffiup qinnuiginninneratigut uppernarsaatissanik nassiussinissa­mut ullunik 60-inik piffissaqarput. Akileraartartut aammattaaq § 36 b, imm. 2 naapertorlugu nalunaarut atuutilersinneqartoq aqqutigalugu pisussaaffilerneqarsinnaapput, qinnuigineqanngikkaluarlutik nammineerluni nalunaarsuiffimmik tunniussivissap qaangiunneraniit kingu­sinnerpaamik ullut 60-it qaangiunneranni uppernarsaatinik tunniusseqqullugit.

Uppernarsaatit piffissaagallartillugu suliarineqarsimanngippata akileraaruseriffik, akit nammi­neq aalajangersarlugit nuussinernik missingersuilluni angissusiliinissamut piginnaatitaavoq. Taamaammat aningaasarsianik akileraaruteqaataasussanik angissusiliineq, akit nammineq aa­lajangersarlugit nuussinerit illua´tungeriit attuumassuteqanngitsut akornanni niuernermi nuus­sinnerugaluarpata anguneqarsimasinnaasut tunngavigalugit naatsorsorlugit pisinnaavoq, tak, Aningaasarsianit akileraarutit pillugit Inatsisartut inatsisaanni § 36 a.

Aalajangersakkami imm. 2-mi aalajangersarneqarpoq missingersuilluni angissusiliisinnaaneq aammattaaq atuutissasoq naatsorsuutinut atortunik § 58, imm. 1 naapertorlugu qinnuiginnitto­qarsimagaluartoq nassiussisoqanngippat.

Imm. 3-mi aalajangersakkami siunnersuutaavoq aalajangersagaq aammattaaq atuutissasoq akileraartartut isertitakinnerusut akit nammineq aalajangersarlugit nuussinerit § 39, imm. 4, nr. 1-imiit 3-mut pineqartut kisiisa pillugit uppernarsaasiortussat pineqaraluarpataluunniit. Tamakku soorlu tassaasinnaapput illua´tungeriit, nunani Kalaallit Nunaata marloriaammik akileraannginnissaq pillugu isumaqatigiissuteqarfiginngisaaniittut akit nammineq aalajangersarlugit nuussineri.

*§ 2-mut*

Inatsisartut inatsisaata ulloq 1. januar 2024-mi atortuulernissaa siunnersuutaavoq.

**Ilanngussaq 1**

|  |  |
| --- | --- |
| **Inatsisissatut siunnersuut inatsimmut atuuttumut sanilliullugu** | |
| *Oqaasertaa atuuttoq* | *Inatsisissatut siunnersuut* |
|  | **§ 1**  Akileraaruserinermik ingerlatsineq pillugu Inatsisartut inatsisaanni nr. 11, 2. november 2006-imeersumi, Inatsisartut inatsisaatigut nr. 20, 21. november 2022-meersukkut kingullermik allanngortinneqartumi makku allannguutigitinneqarput: |
|  | **1.** § 1-ip kingornanut ilanngunneqarpoq:  ”**Kapitali 1 a**  *Nunat assigiinngitsut kattuffiisa akiliisinne­qannginnissaat*  **§ 1 a.** Naalakkersuisut isumaqatigiissute­qarnermikkut nunani assigiinngitsuni kattuffiit suliffeqarfiilluunniit akileraarutinik akit­suutinillu pisussaaffinnillu allanik, akileraar­ tarnermut inatsisini allaqqasunik oqilisaanne­qarnissaat akiliisinneqannginnissaalluunniit akuerisinnaavaat, tamanna kattuffiup suliffe­qarfiulluunniit siunertaata naammassinissaanut suliassaatalu isumannaarnissaanut pisariaqarpat.  *Imm. 2.*  Taamaaqataanik pisinnaatitaaffe­qartussatut akiliisinneqanngitsussatullu akuerineqarsinnaapput:  1)  Kattuffinni suliffeqarfinnilu imm. 1-imi taaneqartuni aallartitatut atorfeqartut.  2)  Paasisimasallit kattuffinni suliffeqarfinniluunniit imm. 1-imi taaneqartuni suliassanik suliaqartut.  3)  Inuit saqitsaassutit suliarineqarneranni, kattuffiit suliffeqarfiillu imm. 1-imi taane­qartut sinnerlugit peqataasut.  *Imm. 3.*  Isumaqatigiissutit aalajangersakka­mi uani taaneqartut naammassineqarnissaat pillugit iliuusissat erseqqinnerusut aalajangerneqarnissaat Naalakkersuisunut piginnaatit­sissutigineqarpoq.” |
| **§ 30 a.**  *Imm. 2.* § 30-mi, imm. 1, nr. 5 aamma 6-imi, kiisalu imm. 2-5-imi aalajangersakka­nut aamma atuutissaaq. | **2.** § 30 a, imm. 2, ima oqaasertaqarpoq:  *”Imm. 2.*  § 30, imm. 1, nr. 4-mi 5-imilu aamma imm. 2-miit 5-imut aalajangersakkat taamatulli atuupput.” |
| **§ 31.** Tigusisartoq § 30-mi taaneqartunik isertitaqartartoq Kalaallit Nunaanni akile­raartussaatitaajunnaarpat, paasissutissiisus­saatitaasoq qinnuigineqarnini malillugu paasissutissiissaaq § 30-mi ukiup aallartin­neraniit akileraartussaatitaanerup atorun­naarnerata tungaanut pineqartup aningaa­sarsiaanik kiisalu akileraarutit A-t unerar­titat annertussusaannik. | **3.** § 31, imm. 1, ima oqaasertaqarpoq:  ”Aningaasarsianik § 30-mi taaneqartunik pi­sartoq Kalaallit Nunaanni akileraartussaajun­naarpat, paasissutissiisussaatitap qinnuigine­qarnini malillugu § 30-mi § 30 a-milu taane­qartutuut paasissutissiissutigissavai pineqar­tup qaammatisiutit malillugit ukiup aallartin­neraniit piffissap akileraartussaajunnaarfimmi tungaanut aningaasarsiarisimasaasa, soraarne­russutisiaqarnissamut inuunermulluunniit sil­limmasiinermik aaqqissuussinermut akilersi­masaasa amerlassusii kiisalu akileraarutit A-t unerartinneqarsimasut amerlassusii.” |
| **§ 32.** § 30 aamma § 31, imm. 1 malillugu aningaasarsiaqartoq pillugu paasissutissat assilineranik aningaasarsiaqartoq tunine­qassaaq. | **4.** § 32 ima oqaasertaqarpoq:  ”**§ 32.** Paasissutissat aningaasarsianik pis­sarsisumut tunngasut § 30, § 30 a aamma § 31, imm. 1 naapertorlugit paasissutissiissuti­gineqartut assilineqarneri aningaasarsianik pissarsisup pissavai.” |
| **§ 33.** §§ 30-32 malillugit paasissutissiis­sutaasussat pillugit malittarisassanik Naa­lakkersuisut aalajangersaasinnaapput, taassumalu ataani paasissutissanik tunni­ussisussaatitaasut immikkoortuinut paa­sissutissiissutaasussanut piumasaqaatit oqi­lisinnissaannut. Naalakkersuisut aamma malittarisassanik aalajangersaasinnaapput, taassuma kingorna tigusisumut isertitat A-junngitsut eqqarsaatigalugit § 30, malillugu immikkut paasissutissiisoqarsinnaanngor­lugu. Akiliutigineqartut piffissap aningaa­sarsiorfiusup naareernerani akilerneqartut ukiumi sorlermi nalunaarutigineqarnissaat pillugu Naalakkersuisut malittarisassanik aalajangersaasinnaapput. | **5.** § 33 ima oqaasertaqarpoq:  ”**§ 33.** Paasissutissat §§-it 30-miit 32-mut, §§-it 33 a-miit 33 g-mut aamma §§-it 35-miit 39-mut naapertorlugit tunniunneqarnissaat, matumani ilanngullugit qanoq akuttutigisu­mik tunniunneqartarnissaat aamma ilisimatit­sisussaatitaaneq pillugit maleruagassat Naa­lakkersuisunit aalajangersarneqarsinnaapput.  *Imm. 2.* Paasissutissiisussaatitaasut nalunaa­ruteqartussaatitaasullu imm. 1 naapertorlugu paasissutissiinissaannut nalunaaruteqarnissaannullu piumasaqaatit qa­sukkarneqarnissaat pillugu maleruagassat Naalakkersuisunit aalajangersarneqarsinnaap­put.  *Imm. 3.* Aningaasarsiat pissarsisup aningaa­sarsiaatut A-tut isigineqanngitsut pillugit paa­sissutissat § 30 naapertorlugu immikkoortillu­git tunniunneqarnissaat pillugu maleruagassat Naalakkersuisunit aalajangersarneqarsinnaap­put. Tunniunneqartut piffissaq pisassanngor­fiat qaangiutereersoq tunniunneqartut pillugit paasissutissat ukiumi sorlermi nalunaarutigi­neqarnissaat pillugu maleruagassat Naalak­kersuisunit aalajangersarneqarsinnaapput.  *Imm. 4.* Nalunaarutiginnittussaatitaasut paa­sissutissanik amerlanerusunik, inatsisinik pia­reersaanermi, naatsorsueqqissaarnermi ilisi­matusarnermiluunniit atorneqartussanik akile­raaruseriffimmut nassiussisarnissaat pillugu maleruagassat Naalakkersuisunit aalajanger­sarneqarsinnaapput.  *Imm. 5.* Paasissutissat imm. 4 naapertorlugu nalunaarutigineqartut akileraaruseriffiup qin­nuigineqarnermigut Nunatsinni oqartussaasu­nut allanut, inatsisinik piareersaanermi, naat­sorsueqqissaarnermi ilisimatusarnermiluun­niit atorneqartussatut ingerlateqqissinnaavai.” |
| **§ 33 c.**  *Imm. 3.*  Naalakkersuisut malittarisassanik aalajangersaasinnaapput, imm. 1-imi sulinermi peqatigiiffiit taaneqartut nalunaaruteqarneq pillugu ilaasortaminnut ilisimatitsinissamut pisussaaffeqartut. | **6.** § 33 c, imm. 3, atorunnaarsinneqarpoq. |
| **§ 33 d.**  *Imm. 2.*  Naalakkersuisut malittarisassanik aalajangersaasinnaapput Kalaallit Nunaanni Namminersorlutik Oqartussat nalunaaruteqarneq pillugu ilinniagaqartumut ilisimatitsinissamut pisussaaffeqarnerat pillugu. | **7.** § 33 d, imm. 2, atorunnaarsinneqarpoq. |
| **§ 33 e.**  *Imm. 3.* Naalakkersuisut imm. 1 aamma 2 malillugit paasissutissanik tunniussisarneq pillugu maleruagassanik erseqqinnerusunik aalajangersaasinnaapput. | **8.** § 33 e, imm. 3, atorunnaarsinneqarpoq. |
| **§ 33 f.**  *Imm. 2.*  Naalakkersuisut imm. 1 malillugu paasissutissanik tunniussisarneq pillugu maleruagassanik erseqqinnerusunik aalajangersaasinnaapput. | **9.** § 33 f, imm. 2, atorunnaarsinneqarpoq. |
| **§ 33 g.**  *Imm. 3.* Naalakkersuisut imm. 1 aamma 2 naapertorlugu paasissutissanik tunniussineq pillugu malittarisassanik sukumiinerusunik aalajangersaasinnaapput. | **10.** § 33 g, imm. 3, atorunnaarsinneqarpoq. |
| **§ 36.**  *Imm. 2.* Imm. 1 malillugu paasissutissiissutigineqartussat pillugit Naalakkersuisut annertunerusunik malittarisassiorsinnaapput. | **11.** § 36, imm. 2, atorunnaarsinneqarpoq. |
| **§ 37.**  *Imm. 2.* Imm. 1 malillugu paasissutissiissutigineqartussat pillugit Naalakkersuisut malittarisassanik aalajangersaasinnaapput. | **12.** § 37, imm. 2, atorunnaarsinneqarpoq. |
| **§ 39.**     *Imm. 3.*  Imm. 1 aamma 2 malillugu paasissutissiissutissanut malittarisassat Naa­lakkersuisut aalajangersarsinnaavaat. | **13.** § 39, imm. 3, atorunnaarsinneqarpoq. |
| **§ 40.**  *Imm. 5.* Selskabit suliffeqarfiillu, Kaalaallit Nunaanni atortussiassat aatsitassanit pisut il.il. inatsit, sermip erngullu avammut nioqqutissatut atorneqarnissaat pillugu inatsisartut inatsisaat naapertorlugit pisinnaatitaaffeqartut aningaasarsianit akileraarutaat, tamatumani ilaallutik iluanaarutisianit akileraarutit, landskarsip pisassarai. Aningaasarsianit iluanaarutisianillu akileraarutinut taamaattunut §§-it 27 aamma 43, naapertorlugit tapiliunneqartartut ernialiunneqartartullu taamatulli landskarsimit pisassarineqarlutillu akilerneqartassapput. | **14.** § 40, imm. 5, ima oqaasertaqarpoq:  ” *Imm. 5.* Selskabit suliffeqarfiillu, Aatsitas­sat pillugit ingerlatallu tamatumunnga pi­ngaarutillit pillugit Inatsisartut inatsisaat, Er­ngup nukingata nukissiornermut atorneqartar­nera pillugu Inatsisartut inatsisaat aamma Sermip erngullu niuernikkut iluaqutigineqar­nissaat pillugu Inatsisartut inatsisaat naaper­torlugit akuersissummik pigisaqartut aningaa­sarsianit akileraarutaat, matumani ilanngullu­git iluanaarutisianit akileraarutaat Nunatta karsiata pisassarai. Tamanna aamma atuup­poq selskabit, Aningaasarsianit akileraarutit pillugit Inatsisartut inatsisaanni kapitali 3 b-mi pineqartut iluanaarutisianit akileraarutaan­nut aamma aningaasarsianit akileraarutaan­nut. Aningaasarsianit iluanaarutisianillu aki­leraarutinut taakkununnga § 27 aamma § 43 naapertorlugit tapiliussat erniallu taamatulli aamma Nunatta karsiata pisassaralugillu aki­ligassarai.” |
| **§ 40.**  *Imm. 7.* Selskabit akileraarutaat landskar­sip, kommunip akileraarfiusup kommunillu pisassaraat, taamaattorli tak. imm. 5 aam­ma 6, aningaasarsianit akileraarutit pillugit inatsimmi § 61 naapertorlugu ukiumi ani­ ngaasarsiorfiusumi akileraarusiissutigine­qarsimasup, aningaasarsianit akileraarutit pillugit inatsimmi § 62 naapertorlugu ukiumi aningaasarsiorfiusumi 1. januarimi innuttaasut amerlassusiat malillugu akileraarusiissutigineqarsimasup, aammalu ani­ ngaasarsianit akileraarutit pillugit inatsim­mi § 63 naapertorlugu ukiumi aningaasarsiorfiusumi akileraarusiissutigineqarsimasup assigiinngissutaat naapertorlugu. | **15.** § 40, imm. 7, ima oqaasertaqarpoq:  ” *Imm. 7.* Selskabit akileraarutaat kiisalu er­nianit akileraarutit ukiumi aningaasarsiorfiu­sumi procentip akileraarusiissutip Aningaa­sarsianit akileraarutit pillugit Inatsisartut inat­sisaanni § 61 naapertorlugu angissusilerne­qartup, ukiumi aningaasarsiorfiusumi pro­centip akileraarusiissutip Aningaasarsianit akileraarutit pillugit Inatsisartut inatsisaanni § 62 naapertorlugu ullormi 1. januarimi innut­taasut amerlassusiannut naleqqiullugu angis­susilerneqartup aamma ukiumi aningaasarsi­orfiusumi procentip akileraarusiissutip Ani­ngaasarsianit akileraarutit pillugit Inatsisartut inatsisaanni § 63 naapertorlugu angissusiler­neqartup angissusii naapertorlugit Nunatta karsiata, kommunip akileraarfiusup kommu­nillu pisassaraat, taamaattorli tak. imm. 5 aamma 6.” |
|  | **16.** § 44-p kingornagut ilanngunneqarpoq:  ” **§ 44 a.** Aningaasarsianit akileraarutit pillu­git Inatsisartut inatsisaanni § 2 naapertorlugu akileraartussaasoq iluanaarutisianik, atuisin­naanermut akiliutinik (royalty) ernianilluun­niit, Aningaasarsianit akileraarutit pillugit Inatsisartut inatsisaanni kapitali 3 b, § 36 e imaluunniit §§-it 88-imiit 92-imut malillugit, aammalu marloriaammik akileraarnissaq pin­ngitsoorniarlugu isumaqatigiissut naapertor­lugu akileraarutissaviusunit amerlanerusunik akileraaruserneqartunik pissarsisimappat, ani­ngaasat akileraaruseriffiup utertitsinissamik qinnuteqaammik tigusaqarnerata kingorna qaammatit 6-it qaangiutsinnagit utertinneqas­sapput. Utertitsineq piffissap taassuma ki­ngorna pippat, akileraartussaasup erniat § 44, imm. 4 naapertorlugu ernianut naapertuuttut pisassarai.  *Imm. 2.* Iluanaarutisianit akileraarutinik utertitsinissamut piumasaqaatinik naammas­sinnittoqarsimanera akileraaruseriffiup pissar­sisumut tunngasut pissutigalugit misissorsin­naanngippagu imm. 1 naapertorlugu tunnius­sinissamut piffissaliussaq kipitinneqassaaq, pissarsisumut tunngasut misissuinissamut aporfiujunnaarserlugit.  *Imm. 3.* Paasissutissat pigineqartut tunnga­vigalugit tunniussinissap annaasaqaratarsin­naanermik kinguneqarnissaa akileraaruserif­fiup nalilerpagu, tigusisussap qularnaveqqu­siinissaa akileraaruseriffiup piumasarisinnaa­vaa, akileraarutinik unerartitsinissamik piu­masaqaat isumaqatigiinngissutigineqarpat su­lilu Akileraarusiinernik aalajangiisartunit eq­qartuussivinnilluunniit inaarutaasumik aalaja­ngiiffigineqanngippat.” |
|  | **17.** § 45-p kingornagut ilanngunneqarput:  ” **§ 45 a.** Piffissami pineqartumi pisassarisat erniaat 100 kr.-iuppata ikinneruppataluunniit akileraaruseriffik ernialersuinngissinnaavoq.  **§ 45 b.** Akileraaruseriffiup pisassarisanik ernialersuineq unitsissinnaavaa kiisalu ernia­liunneqareersimasut tamakkiisumik ilaan­nakuusumilluunniit isumakkeersinnaallugit  1) akileraaruseriffiup piffissami missingersu­illuni angissusiliiffigisaani paasissutissat pigi­neqartut tunngavigineqarsimasut eqqunngit­suusorinarpata,  2) akileraaruseriffiup suliaq piffissaq naam­maginartumik sivisussusilik qaangiutsinnagu aalajangiiffigisimanngippagu, naak akileraa­ruseriffiup paasissutissat uppernarsaatillu pi­sariaqartut tamaasa tigoreersimagaluarai.” |
| **§ 59.**  *Imm. 2.* Nalunaaruteqartussaatitaasup akileraaruseriffimmit qinnuigineqarnermigut atortut paasissutissanut nalunaarutigineqartussanut tunngaviusut nassiutissavai. | **18.** § 59, imm. 2, ima oqaasertaqarpoq:  ”*Imm. 2.* Nalunaarutiginnittussaatitaasup akileraaruseriffimmit qinnuigineqaruni ator­tussat paasissutissanut nalunaarutigineqartus­sanut tunngaviusut nassiutissavai, matumani aamma ilanngullugit paasissutissat, paasissu­tissat sorpiaat nalunaarutigineqartussaaneri­nik aalajangiinissami atugassat.” |
|  | **19.** § 68-ip kingornagut ilanngunneqarpoq:  ” **§ 68 a.** Akileraartussaasoq Aningaasarsia­nit akileraarutit pillugit Inatsisartut inatsi­saanni § 36 b, imm. 1-imi, imaluunniit imm. 4-mi pineqartoq, akit nammineq aalajanger­sarlugit nuussinerit pillugit uppernarsaatinik, Aningaasarsianit akileraarutit pillugit Inatsi­sartut inatsisaanni § 36 b, imm. 2 naapertorlu­gu piffissaagallartillugu suliaqarsimanngip­pat, akileraaruseriffik nammineerluni nalu­naarsuiffimmik tunniussinissamut piffissali­ussap § 16, imm. 1, nr. 3-miittup qaangiunne­rani, ukiumi aningaasarsiorfiusumi tassani akit nammineq aalajangersarlugit nuussinerit taakku, Aningaasarsianit akileraarutit pillugit Inatsisartut inatsisaanni § 36 a naapertorlugu ukiumut aningaasarsiorfiusumut tassunga tunngatillugu missingersuilluni angissusilii­sinnaavoq. Uppernarsaatit piffissaagallartillu­gu suliarineqarsimasutut taamaallaat isigine­qarsinnaapput Aningaasarsianit akileraarutit pillugit Inatsisartut inatsisaanni § 36 b, imm. 2, imaluunniit maleruagassiat taanna malillu­gu atuutilersinneqartut naapertorlugit suliari­neqarsimallutillu tunniunneqarsimappata.  *Imm. 2.* Akileraartussaasup akileraaruserif­fiup uppernarsaatinik, Aningaasarsianit akile­raarutit pillugit Inatsisartut inatsisaanni § 36 b, imm. 2 naapertorlugu misissuineranut ata­tillugu naatsorsuutinut il.il. tunngasunik § 58, imm. 1 naapertorlugu nassiusseqquneqarnini malinngippagu, imm.1 missingersuilluni angissusiliinermut tunngasoq atuutissaaq.  *Imm. 3.* Imm. 2 aammattaaq atuutissaaq akileraartussaasoq uppernarsaatinik, Ani­ngaasarsianit akileraarutit pillugit Inatsisartut inatsisaanni § 36 b, imm. 4 naapertorlugu su­liaqartussaanngippat.” |
|  | **§ 2**  Inatsisartut inatsisaat atortuulerpoq ulloq 1. januar 2024. |